Zagreb, 25. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Davora Bernardića, zastupnika u Hrvatskom saboru,** na 25. sjednici, održanoj 25. listopada 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Davora Bernardića, zastupnika u Hrvatskom saboru, zbog moguće povrede članka 11. ZSSI-a, koja proizlazi iz primitka stipendije u iznosu od oko 263.000,00 kn od strane poslovne škole Cotrugli Business School, koja je u vlasništvu trgovačkog društvo Cotrugli d.o.o., radi pohađanja programa Chief Executive MBA, u razdoblju 2014.g- 2017.g.**
2. **Poziva se dužnosnik Davor Bernardić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 19. prosinca 2017.g. zaprimljena anonimna prijava mogućeg sukoba interesa protiv dužnosnika Davora Bernardića, pod brojem 711-U-7386-P-434/17-01-3 povodom kojeg se vodi predmet pod brojem: P-434/17. Anonimna prijava identičnog sadržaja zaprimljena je i pod brojem 711-U-7390-P-434/17-02-3 dana 19. prosinca 2017.g.

U prijavi se u bitnome navodi kako iz medija proizlazi da je dužnosnik Davor Bernardić završio na poslovnoj školi Cotrugli Business School program Chief Executive MBA (CEMBA), o čemu se osobno pohvalio na društvenim mrežama. Navodi se da je prema napisima cijena navedenog programa veća od 260.000 kuna kao i da iz medija proizlazi da je dužnosniku dana stipendija za pohađanje istog. Povjerenstvu se predlaže ispitati je li na opisani način eventualnim primanjem stipendije dužnosnik primio nedozvoljeni dar koji nije propisno prijavio i koji ga može dovesti u situaciju sukoba interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i dužnosnik Davor Bernardić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Cotrugli Business School iz Zagreba, dopisom Broj: 711-I-2188-P-434/17-03-17 od 20. prosinca 2017.g. na okolnosti je li dužnosnik Davor Berrnardić bio polaznik poslovne škole Cotrugli Business School, ako jest koji je program završio, koliko semestara traje te koliko iznosi ukupna cijena navedenog programa kao i tko je podmirio troškove studiranja odnosno je li dužnosnik primio stipendiju za program koji je upisao i tko je davatelj stipendije, a ako je Cotrugli Business School odobrila dužnosniku Davoru Bernardiću sredstva stipendije koliko stipendija poslovna škola godišnje dodjeljuje i po kojim kriterijima. Povjerenstvo je požurnicom 711-I-414-P-434-17/18-04-17 od 26. ožujka 2018.g. još jednom zatražilo od Cotrugli Business School očitovanje na iste okolnosti. Uvidom u knjigu ulazne pošte Povjerenstva, utvrđeno je da Povjerenstvo do trenutka održavanja sjednice nije zaprimilo očitovanje od Cotrugli Business School.

Uz to, Povjerenstvo je u svrhu ocjene provjere navoda iz medija u kontekstu zaprimljene anonimne prijave izvršilo uvid u javno objavljene i dostupne informacije.

Na portalu dnevnik.hr dana 20. prosinca 2017.g. objavljen je članak u kojem se citira dužnosnik Davor Bernardić koji se na društvenim mrežama prije 10-ak dana pohvalio skupom MBA diplomom te se iznosi da dužnosniku Davoru Bernardiću ovo nije prva stipendija, obzirom da je od Grada Zagreba dobivao stipendije za izvrsnost još u srednjoj školi te je tijekom studiranja na Prirodoslovno matematičkom fakultetu u Zagrebu. U članku se citira dužnosnikova izjava da će osobno zatražiti tumačenje Povjerenstva u pogledu primitka stipendije MBA Cotrugli Business School, ali i **o studijskim programima koje su financirale vlade SAD-a i Južne Koreje.**

Nadalje, dužnosnik Davor Bernardić je na tiskovnoj konferenciji održanoj dana 9. siječnja 2018.g. na pitanje novinara o njegovoj stipendiji na poslovnoj školi Cotrugli Business School, odgovorio kako je stipendiju dobio od te poslovne škole te da ju je konzumirao kroz predavanja i da nije bila riječ o novčanim sredstvima.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Davor Bernardić obnašao dužnost zastupnika u Hrvatskom saboru u 7. sazivu u razdoblju 2011.g. – 2015.g., kao i u 8. sazivu do 14. listopada 2016.g. te u 9. aktualnom sazivu od 14. listopada 2016.g. do danas.

Na internetskoj stranici poslovne škole Cotrugli Business School navodi se da školarina za program Chief Executive MBA iznosi 28.000,00 EUR-a + PDV, dok se u objavljenom životopisu dužnosnika na internetskoj stranici političke stranke Socijaldemokratska partija čiji je predsjednik navodi da je dužnosnik pohađao navedeni program u razdoblju od 2014.g. – 2017.g.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Stavkom 4. propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Na temelju napisa iz medija, dužnosnikova životopisa te dužnosnikovih izjava objavljenih u medijima proizlazi kako je dužnosnik u razdoblju 2014.g. – 2017.g. na poslovnoj školi Cotrugli Business School pohađao MBA program vrijednosti oko 28.000,00 EUR-a uvećano za PDV (što iznosi oko 35.000,00 EUR-a i prema srednjem tečaju od 7,5 kn za 1 EUR od 2014.g. iznosi oko 263.000,00 kn), te da mu je navedena visoka poslovna škola dala stipendiju. Vrijednost tako dane usluge predstavlja veliki novčani iznos koji nije isplaćen osobno dužnosniku niti je postao dijelom imovine dužnosnika, ali na temelju istog dužnosnik je stekao pravo pohađanja nastave na poslovnoj školi, što bi ga moglo dovesti u odnos zavisnosti te stvoriti obvezu prema davatelju stipendije, primjerice kada dužnosnik u obnašanju dužnosti zastupnika u Hrvatskom saboru sudjeluje u postupku donošenja zakona kojima se može utjecati na status, financijski i pravni položaj te prava i obveze privatnih visokoškolskih ustanova.

Dužnosnik do trenutka donošenja ove odluke nije od Povjerenstva zatražio mišljenje o dopuštenosti primitka navedene stipendije kao niti drugih stipendija koje je eventualno primio, iako je iz medijskih izjava samog dužnosnika proizlazilo kako to namjerava učiniti.

Slijedom navedenog, iz prikupljenih podataka Povjerenstvo je steklo saznanja koja upućuju na moguću povredu članka 11. ZSSI-a počinjenu od strane dužnosnika Davora Bernardića za vrijeme obnašanja dužnosti zastupnika u Hrvatskom saboru, a koja proizlazi iz primitka novčanog iznosa od 263.000,00 kn, isplaćenog dužnosniku od strane Cotrugli Business School za pohađanje Chief Executive MBA programa koji je na navedenoj školi pohađao u razdoblju 2014.g- 2017.g.

Sukladno članku 39. stavku 3. ZSSI-a, poziva se dužnosnik Davor Bernardić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Davor Bernardić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana